text: Igen og igen synger den populære guineanske rapgruppe Degg J Force 3: ”Tag ikke afsted, det bliver okay” i musikvideoen Falé, der i øjeblikket hitter på YouTube. Med syvtommersøm slås det fast, at det ikke er en god idé for Guineas unge (mænd) at risikere den farefulde færd som udokumenteret migrant gennem den nordafrikanske ørken og over Middelhavet. Bag videoen står EU, som har støttet produktionen økonomisk, og den lokale afdeling af FN’s migrationsorganisation, IOM, som står for distribueringen i Guinea. 